Birthe Rønn Hornbech (V), 1998-06-03:
Som det allerede er sagt, tilsigter dette lovforslag, i hvert fald delvis, at opfylde et EF-direktiv, og jeg vil godt sige, at det skal nu ikke forhindre Venstre i grundigt at foretage en selvstændig vurdering af forslaget.
Allerede forståelsen af direktivet rejser mange problemer, kan jeg se i betænkningen, også selv om man har forsøgt at læse det på adskillige sprog, forstår jeg.
Forslaget skal erstatte både lov om offentlige registre og lov om private registre, og området udvides væsentligt, fordi der i lovforslaget ikke bare er tale om edb-registre, men også om manuelle registre, og fordi der ikke mere alene er tale om registrering, men også om behandling af oplysninger.
Men alt andet lige må jeg forstå lovforslaget på den måde, at denne udvidelse af området betyder, at den enkelte borgers retssikkerhed styrkes, for vi er selvfølgelig meget optaget af, at der ikke videregives oplysninger, uden at det er lovhjemlet og velbegrundet.
En gennemlæsning af dette omfattende forslag rejser utrolig mange spørgsmål, og jeg skal derfor afstå fra at komme med en endelig melding om forslaget i dag.
Men jeg har jo i avisen læst og i radioen hørt, at nogle journalister forsøger at bilde os ind, at nu åbnes der en ladeport for politiske registre
, så lad os nu forestille os, at der blev begået et drab på et medlem af en politisk organisation, der i hvert fald fandtes engang, og som hed Internationale Socialister, og lad os så forestille os, at der var en velbegrundet mistanke om, at gerningsmanden skulle søges i nazistiske kredse, ville det så ikke være rimeligt, at man foretog en afhøring af disse nazister og anførte i rapporten, at de havde tilknytning til nazistpartiet?
Sådan efterforsker politiet i dag, og sådan skal det selvfølgelig fortsat være.
Jeg kan også høre og læse i medierne, at nu skal CPR-numre ligge og flyde ude i hele Europa, og det er selvfølgelig noget, som vi vil have undersøgt nøje, men jeg vil godt sige, at vi er mere optaget af at finde ud af, hvad der står i lovforslaget, og hvad dets konsekvenser er, end at regne videre med en fjer, der efterhånden er blevet til fem høns. Forslaget skal jo vedtages inden oktober, og jeg kan tilsige vores arbejdsindsats i sommerferien, men i denne tid med diskussioner om lovsjusk vil jeg også godt sige, at vi skal nok få stillet i hvert fald de første mange spørgsmål ret hurtigt, men så håber jeg også, at vi kan få svarene så hurtigt, at vi kan studere dem nøje og komme videre med nye spørgsmål, så vi virkelig ved, hvad det her handler om, og hvilke konsekvenser det får.
Og det er vel heller ikke udelukket, at vi i løbet af sommerferien kan få nogle politiske forhandlinger, så forslaget kan træde i kraft, eventuelt med ændringer, inden EU banker os oven i hovedet. Overordnet set
drejer det sig for os om en styrkelse af borgernes retssikkerhed, men også om, at der ikke lægges hindringer i vejen for politiets efterforskning af forbrydelser.
Der er selvfølgelig et dilemma med hensyn til erhvervslivet, og her vil jeg godt sige, at vi også er optaget af, at erhvervslivet ikke får for mange administrative byrder, og jeg forstår, at min forgænger også var enig i dét.
Vi er optaget af, at oplysninger ikke videregives i flæng, og vi er optaget af, at usande oplysninger slettes, men jeg har selvfølgelig bemærket, at pressens repræsentanter i betænkningen er meget fornærmede over, at vi måske kunne finde på at pålægge pressen ikke at skrive løgn og latin om andre mennesker i deres registre, så det vil vi også se på.
Men det er lidt af en gåde for mig, hvorfor den presse, der med rette er så optaget af, hvad der registreres i offentlige registre, skulle have en særlig ret til at skrive løgn og latin om landets borgere.
Og hvis jeg skulle vælge mellem at stå i et hemmeligt register og at stå på forsiden af Politiken - hvis man ellers kunne finde noget dårligt at skrive om mig - så ville jeg foretrække, at det stod i et hemmeligt register frem for på forsiden af avisen.
Men som sagt lover vi ministeren et konstruktivt med- og modspil i Retsudvalget i den kommende sommer.